
LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS ADMINISTRACINIŲ NUSIŽENGIMŲ KODEKSO 27, 34, 420, 422, 423 IR 424 STRAIPSNIŲ PAKEITIMO IR KODEKSO PAPILDYMO 311 IR 693 STRAIPSNIAIS ĮSTATYMO PROJEKTO

2018-03-30 Nr. XIIIP-1876
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:

1. Teikiamu projektu keičiamo Lietuvos Respublikos administracinių nusižengimų kodekso (toliau - ANK) 420 straipsnio 5 dalyje siūlomos įtvirtinti administracinio poveikio priemonės apibrėžimuose žodžiai „asmenims, kuriems nustatytas lengvas neblaivumas (daugiau negu 0,4 promilės, bet ne daugiau negu 1,5 promilės)“ yra pertekliniai, kadangi tiek ANK 420 straipsnio 3 dalies, tiek 4 dalies dispozicijoje jau yra įtvirtintas specialaus subjekto (asmens, kuriam nustatytas lengvas neblaivumas) veiką kvalifikuojantis požymis.
2. Projektų rengėjai, kaip vieną iš įstatymų projektų rengimą paskatinusių priežasčių, tikslų ir uždavinių, aiškinamajame rašte nurodo, kad „taip sumažės asmenų, kurie vairavo transporto priemones būdami neblaivūs, pakartotinių nusižengimų, jie nepraras vairavimo įgūdžių, bus sudaryta galimybė neprarasti darbo, susijusio su transporto priemonių vairavimu. Siūlomas teisinis reguliavimas nustatys galimybę neblaiviems vairuotojams taikyti alternatyvaus pobūdžio nerepresines administracinio poveikio priemones“. Atsižvelgiant į tai, svarstytina, ar ANK 422 straipsnio 9 dalyje, reglamentuojančioje administracinio poveikio priemonių taikymą už šio straipsnio 3 dalyje numatytą administracinį nusižengimą, t. y. už „praktinį vairavimo mokymą, kai tai daro neblaivūs (nustatytas lengvas neblaivumas (daugiau negu 0,4 promilės, bet ne daugiau negu 1,5 promilės) vairavimo instruktoriai ar šeimos narį mokantys vairuoti asmenys  arba asmenys, <...>“, siūlomais pakeitimais pagrįstai nenumatoma alternatyvaus pobūdžio nerepresinė administracinio poveikio priemonė.
3. Svarstytina, ar ANK neturėtų būti įtvirtinta draudimo vairuoti transporto priemones, kuriose neįrengti antialkoholiniai variklio užraktai detalesnė vykdymo tvarka, kurioje būtų numatytas kontrolę vykdantis subjektas, jo teisės ir pareigos.
Privatinės teisės skyriaus vedėja,

